Hundertwasserhaus

Hundertwasserhaus – Avstriyaning Vena shahrida joylashgan turar joy binosi. Bino 1985-yilda avstriyalik rassom Friedensreich Hundertwasserning gʻoyasi va konsepsiyasi asosida qurib bitkazilgan.
 Tavsifi 
Vena shahridagi ushbu ekspressionist yodgorlik Landstraße tumanida, Kegelgasse va Löwengasse koʻchalari chorrahasida joylashgan. Hundertwasserhaus Venadagi eng koʻp odam tashrif buyuradigan binolardan biri sanaladi. Bu bino Avstriyaning madaniy merosi hisoblanadi.
 Hundertwasser va arxitektura 
Friedensreich Hundertwasser oʻz faoliyatini rassom sifatida boshlagan. 1950-yillarning boshiga kelib, u arxitekturaga kirib kelgan. U tabiatga yaqin, tabiiy yemirilishga mos arxitekturani targʻib qilgan.
1972-yilda u Wünsch dir was („Tila tilagingni“) koʻrsatuvi uchun ilk arxitektura maketlarini tayyorladi. Bu maketlarda Hundertwasser oʻrmonli tomlar, „bino ichidagi daraxtlar“ va shu daraxtlarning „deraza atrofini bezash huquqi“ gʻoyalarini koʻrsatdi. Shuningdek, u yarim ochiq koʻzga oʻxshaydigan derazalari va baland oʻsgan maysazori bor uy kabi yangi shakllarni ishlab chiqdi.
Ziyolilar oldida va meʼmoriy uyushmalarda qilgan maʼruzalarida u tabiat bilan inson uygʻun boʻlgan arxitektura zarurligini tushuntirdi. Oʻsha paytdagi federal kansler Bruno Kreisky 1977-yil 30-noyabrda Vena hokimi Leopold Gratzga xat yozib, Hundertwasserga turar joy loyihasini qurishga imkon berishni aytdi. 1977-yil 15-dekabrda Leopold Gratz Hundertwasserga oʻz gʻoyalari asosida uy qurishni taklif etdi.
Bu ish uchun meʼmor Josef Krawina rassomga yordam berish uchun taklif qilindi.

 Mojaro va hamkorlik 
1979-yil avgust–sentyabr oylarida meʼmor Krawina Hundertwasserga quriladigan binoning dastlabki chizmasini va koʻpikli polistiroldan (stryofoam) yasalgan maketini taqdim etdi. Friedensreich Hundertwasser bundan norozi boʻldi. U bu loyihani tekis, toʻgʻri chiziqli va standart tizim deb baholadi. Bu esa u doimo qarshi chiqqan uslub edi. U „Eurovision“da koʻrsatgan „Terrace House“ maketida butunlay boshqa uy turini tasavvur qilgan edi.

Oxir-oqibat bino 1983–1985-yillarda Hundertwasser gʻoyalari asosida qurildi. Loyihada meʼmor Joseph Krawina hammuallif sifatida, Peter Pelikan esa rejalashtiruvchi sifatida ishtirok etdi. Binodagi pol sathi toʻlqinli. Tomi tuproq va maysa bilan qoplangan. Xonalar ichidan katta daraxtlar oʻsib chiqadi, shoxlari derazalardan tashqariga chiqib turadi. Hundertwasser loyiha uchun haq olmadi. U buni oʻrniga xunuk bino qurilmasligi uchun qilganini aytdi.

Binoda jami 53 ta xonadon, 4 ta ofis, 16 ta shaxsiy terassa va 3 ta umumiy terassa bor. Shuningdek, 250 ta daraxt va butalar mavjud.

 Sud qarori 
2001-yilda, meʼmor Krawina loyihadan ketganidan 20 yil oʻtib, H. B. Medienvertriebsgesellschaft mbH kompaniyasi rahbari Harald Böhm Krawinani Hundertwasserhaus hammuallifi sifatidagi daʼvosini sud orqali tasdiqlashga undadi. 2010-yil 11-martda, sakkiz yil davom etgan sud jarayonidan soʻng, Avstriya Oliy sudi Friedensreich Hundertwasser bilan birga Josef Krawinani ham binoning hammuallifi deb topdi. Shu qarorga koʻra, Hundertwasser notijoriy jamgʻarma Krawinani hammuallif sifatida koʻrsatmasdan turib, binoning rasmlari yoki nusxalarini tarqatishi taqiqlanadi.

Sud qaroriga koʻra, Hundertwasser binoning yagona gʻoyaviy muallifi hisoblanadi. Biroq Krawina teng huquqli hammuallif sifatida tan olinadi va mualliflik daromadidan teng ulush olishi kerak.

 Rasmlari

 

 
 
 
 
 
 

 
 Hundertwasser House website by Hundertwasser Foundation

Turkum:Landstraße shahridagi binolar va inshootlar